ANC wil ‘duur’ ENB verlaat | Rapport
ANC wil ‘duur’ ENB verlaat
Die ANC oorweeg om sy rekening by Eerste Nasionale Bank (ENB) te sluit en eerder by ’n staatsinstelling te bank om bankkoste te bespaar.Ledegeld sal dalk ook verhoog word om die party uit sy geldverknorsing te help red.Jackson Mthembu, ANC-woordvoerder, het bevestig die ANC ondersoek die moontlikheid om sy bank­rekening na die Posbank oor te plaas sodra dié bank se aansoek om ’n volwaardige banklisensie goedgekeur is.Dit sal waarskynlik vroeg volgende jaar gebeur, as ’n finale besluit hieroor by Mangaung geneem word.Die Posbank is ’n filiaal van die poskantoor en sal op die armes en op die platteland fokus waar mense min toegang tot banke het.Mthembu het by navraag gesê die kritiek op ENB se hoë bankkoste geld al vier die groot handelsbanke, dus ook Absa, Standard Bank en Nedbank. Hy het aangevoer die handelsbanke se bankkoste hou nie verband met die behoeftes van mense in ’n ontwikkelende land nie.As die regerende party moet die ANC ook ’n voorbeeld stel dat hy vertroue het in ’n staatsinstelling soos die Posbank. “Ons moet wys dat ons die Posbank (met ons geld) vertrou,” het Mthembu gesê.Dr. Michael Jordaan, uitvoerende hoof van ENB, het in reaksie gesê ENB verwelkom mededinging, ook van die Posbank. Die ANC erken in die Mangaung-besprekingdokument daar is “groot kommer” oor die ANC se geldsake en “beslissende stappe” word vereis om die regerende party geldelik volhoubaar te hou.Daar is reeds by die beleidskongres besluit ANC-lede met ’n standhoudende inkomste moet ’n deel daarvan in die vorm van ’n heffing aan die ANC oorbetaal. Mthembu het gesê afgevaardigdes sal in Mangaung besluit op ’n persentasie.“Dis hoe politieke partye wêreldwyd funksioneer; daar word van lede vereis om hul partye te onderhou.”Ander voorstelle behels die ANC se jaarlikse lidmaatskaptarief moet van R12 tot R20 styg en dat die party ten nouste betrokke moet raak by die ekonomie deur maatskappye op die been te bring wat dienste en goedere verskaf, asook deur ’n uitgebreide beleggingsportefeulje.Sulke beleggings en bydraes van buitelandse skenkers moet gereguleer word om belangebotsings te verhoed. Hoewel die ANC al in 2007 in Polokwane ’n resolusie aanvaar het dat wetgewing opgestel word om private skenkings aan politieke partye en partyfinansiering te reguleer, het dit steeds nie gerealiseer nie.